Okresná prokuratúra Bratislava V 
Prokofievova 4, 851 01 Bratislava 5

Sp. zn. : 1 Pv 148/11/1105	Bratislava V, 7.3.2012
EEČ : 2-12-118-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Bratislava V
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
- hoci mu z ustanovenia § 62 Zákona č. 36/2005 Z. z. o rodine vyplývala povinnosť prispievať na výživu svojich detí dcéry XXXXX, nar. XXXXX a syna XXXXX, nar. XXXXX, obidvaja bytom XXXXX XXXXX Bratislava a hoci mu bol rozsah tejto povinnosti deklarovaný rozsudkom Okresného súdu v XXXXX XXXXX č. k. XXXXX XXXXX XXXXX ktorý nadobudol právoplatnosť dňa 18.03.2008 v sume 99,58,Eur (3000,- Sk) mesačne na každé dieťa, ktorou sumou je povinný prispievať vždy do 15. dňa v mesiaci vopred k rukám matky poškodenej XXXXX, nar. XXXXX trvale bytom XXXXX XXXXX Bratislava, si túto povinnosť zanedbával v období od augusta 2008 do februára 2011 vrátane, pričom výživné platil v rozličných splátkach  a nepravidelne, čím mu na bežnom výživnom za uvedené obdobie od augusta 2008 do februára 2011 vrátane vznikol dlh vo výške 2626,49 Eur,

Právna veta:
lebo zanikla trestnosť činu
Odôvodnenie:
Poverený príslušník PZ, Obvodného oddelenia PZ Petržalka Juh, OR PZ Bratislava V uznesením sp. zn. XXXXX zo dňa 23.02.2011 začal trestné stíhanie a súčasne vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák.  
Poverený príslušník PZ dňa 16.02.2012 predložil prokurátorovi vyšetrovací spis s návrhom na zastavenie trestného stíhania.
	Výkonom dozoru v trestnom konaní, preskúmaním na vec sa vzťahujúceho spisového materiálu som zistil, že vo veci je dôvodné zastavenie trestného stíhania v zmysle § 215 ods. 1 písm. h)  Tr. por. s poukazom na ustanovenie § 86 písm. a) Tr. zák.  

	Podľa § 215 ods. 1 písm. g) Tr. por. prokurátor zastaví trestné stíhanie, ak zanikla trestnosť činu. 

V zmysle § 86 písm. a) Tr. zák. trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie od augusta 2008 do februára 2011 vrátane celkovo sumu vo výške 6167,96 Eur. 
V priebehu stíhaného obdobia výživné neplatil pravidelne a v určenej výške, pričom poškodenej na výživnom uhradil len sumu 3541,47 Eur a jeho dlh na výživnom za toto obdobie teda predstavoval sumu 2626,49 Eur. 
Následne uvedený dlh obvinený XXXXX uhradil v celom rozsahu k rukám poškodenej XXXXX, pričom túto úhradu dlžného výživného potvrdila vo svojej výpovedi poškodená XXXXX, ktorá vo svojej výpovedi tiež uviedla, že v čase neplnenia vyživovacej povinnosti zo strany obvineného maloleté deti netrpeli hmotnou núdzou.

S poukazom na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Tr. zák. o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislav Cirman
prokurátor